Fire uger. Mere skal der ikke til for at løfte nogle af folkeskolens svageste elever til et langt højere fagligt niveau, skriver DR Fyn.

Torsdag aften afsluttede de første 54 9. klasseelever det lynkursus, som Odense Kommune har købt til dem. Resultaterne efter den såkaldte Basecamp 15 er opsigtsvækkende.

I stavning har eleverne i gennemsnit rykket sig fra karakteren 1,7 til 3,87. I læsning er karakteren gået fra 1,37 til 5,75, mens eleverne har flyttet sig fra 3,5 til 7,9 i matematik.

Militærmand står bag

Manden bag kurserne er den tidligere jægersoldat Nicolai Moltke Leth. Han mener, at det er en kombination af flere ting, der gør, at de unge er i stand til at rykke sig så meget på så kort tid.

- Det er en markant fremgang, vi har set. Det skyldes en blanding af arbejde med de bedste faglige værktøjer og samtidig arbejde med de personlige og sociale kompetencer. Det gør, at de unge kommer til at tro på sig selv, så de kan optage faglig læring, forklarer Nicolai Moltke Leth til DR Fyn.

Der går nogle måneder, inden de unge får test, om kurset så også kan bære, når de skal til afgangseksamen i maj og juni. Indtil da får de unge tilknyttet en mentor, som skal hjælpe dem med at holde de gode takter fra kurset.

Fra 00 til 4 i dansk

En af dem, der torsdag kunne strække armene i vejret og høste en markant bedre karakter, er Yassin Taskin. Den unge mand har løftet sig fra karakteren 00 til 4 i dansk, og kurset har givet ham nye muligheder i fremtiden.

- Jeg har set en ny Yassin, og jeg har set, hvordan jeg kan udvikle mig. Nu kan jeg se, at jeg godt kan, og nu tænker jeg på at tage 10. klasse. Så vil jeg koncentrere mig mere og forbedre mine karakterer, siger Yassin Taskin.

Yassin Taskin drømmer om at blive revisor, og den drøm er kommet nærmere efter kurset, mener han.

Selvom langt de fleste elever har gjort tigerspring under kurset, er der stadig enkelte elever, som står til at dumpe. I stavning drejer det sig om to elever, mens det drejer sig om en enkelt elev i læsning og matematik.

120 unge til fem millioner kroner

Kurset, som Odense Kommune har købt, omfatter i alt cirka 120 unge i 9. og 10. klasse. Det koster i alt fem millioner kroner. 10. klasseeleverne begynder på deres kursus i næste uge.

Odense er den første kommune, der har hyret et privat firma for at få hævet elevernes faglige kunnen inden afgangseksamen.

Flere andre kommuner arbejder med at lave særlige 10. klasser og sommerskoler, så flere kan bestå deres afgangseksamen.

For første gang i år skal de unge have minimum 2 i dansk og matematik for at komme ind på en erhvervsuddannelse.